***Comunicat de presă***

***3 iunie 2025***

**Începe turneul național *Universul George Enescu*, organizat cu sprijinul ICR**

În perioada 3-26 iunie 2025, cinci orașe din România vor găzdui recitaluri dedicate personalității lui George Enescu, în cadrul cărora violonista Diana Jipa și pianistul Ștefan Doniga oferă publicului viziunea lor inedită asupra felului în care marele compozitor a fost și este perceput de lumea muzicală românească. Turneul celor doi muzicieni începe astăzi la Sala Oglinzilor a Forumului Democrat al Germanilor din Sibiu **și** este organizat cu susținerea Institutului Cultural Român, care va și găzdui recitalul, cu intrare liberă, din Sala Mare a sediului din București, miercuri, 18 iunie, ora 19.00. alte concerte vor avea loc la Giurgiu, Deva și Râmnicu Vâlcea. Alături de susținerea Institutului Cultural Român, turneul se bucură de sprijinul Societății Române de Radiodifuziune prin Postul Radio România Muzical, al Uniunii Compozitorilor și Muzicologilor din România și de parteneriatul instituțiilor implicate în organizarea evenimentelor: Forumul Democrat al Germanilor din Sibiu, Centrul Cultural „Ion Vinea” Giurgiu, Teatrul de Artă Deva și Filarmonica „Ion Duimtrescu” din Râmnicu Vâlcea.

Pornind de la uriașa influență pe care geniul lui Enescu a avut-o și continuă să o exercite asupra evoluției muzicii românești și a contextului mondial în care aceasta se dezvoltă, cei doi interpreți propun prezentarea alternativă, în cadrul aceluiași program, a unor creații semnate de George Enescu alături de creații dedicate lui de către compozitori români, de lucrări care au fost compuse în contexte istorice sau stilistice generate de personalitatea marelui compozitor sau care fac parte din școala românească de compoziție dezvoltată din tradiția enesciană. În virtutea acestei viziuni, au fost integrate în repertoriu, alături de creații enesciene, pagini aparținând compozitorilor Constantin C. Nottara, Remus Georgescu, Adrian Iorgulescu, Dan Dediu precum și o lucrare în primă audiție compusă cu prilejul acestui proiect și dedicată violonistei Diana Jipa de către compozitorul Ulpiu Vlad.

Se conturează astfel universul creator în care s-a dezvoltat și a activat marele muzician precum și cel pe care l-a generat prin opera sa, felul în care a fost văzut de contemporani și prețuirea de care s-a bucurat în rândul acestora și al celor ce i-au urmat, toate aceste aspecte fiind prezentate nu documentar ci prin muzică vie, într-un spațiu de creație ce se poate defini drept „UNIVERSUL ENESCU”. Programul turneului susținut de cei doi interpreți se va desfășura după următorul calendar:

1. Marți, 3 iunie 2025, ora 19.00 – **Sibiu**, Sala Oglinzilor a Forumului Democrat al Germanilor din Sibiu**;**
2. Miercuri, 18 iunie 2025, ora 19.00 – **București**, Sediul Institutului Cultural Român;
3. Joi, 19 iunie 2025, ora 18.00 – **Giurgiu**, Ateneul „Nicolae Bălănescuˮ;
4. Marți, 24 iunie 2025, ora 19.00 – **Deva**, Teatrul de Artă;
5. Joi, 26 iunie 2025, ora 18.00 – **Râmnicu Vâlcea**, Sala de concerte a Filarmonicii „Ion Dumitrescu”.

**Contact:** Serviciul Promovare și Comunicare biroul.presa@icr.ro; 031 71 00 622